**Önk/19-2/2023.**

**J e g y z ő k ö n y v**

Készült Csongrád Város Roma Nemzetiségi Önkormányzata Képviselő-testületének **2023. március 29-én** */szerdán/,* **14.00** órai kezdettel megtartott**2.** (*rendkívüli)* üléséről.

**Az ülés helye:** Városháza Tükörterme

**Jelen van:** Seres Zoltánné elnök, Kállai Dezsőné elnökhelyettes és Seres Natália képviselő,

a polgármesteri hivatal részéről: dr. Juhász László jegyző, Gácsi Szilvia, a gazdálkodási iroda ügyintézője, Szvoboda Lászlóné jegyzőkönyvvezető, a jegyzői iroda munkatársa.

**Napirend előtt:**

1./ Seres Zoltánné elnök köszönti a megjelent képviselőket, valamint a meghívott vendégeket.

Megállapítja, hogy az ülés határozatképes, mert a testület 4 tagja közül **3 tag** jelen van.

A testületi ülést megnyitja.

2./ Seres Zoltánné elnök jegyzőkönyv-hitelesítőnek *Kállai Dezsőné* képviselőt javasolja, aki a jelölést elfogadja.

A testület 3 igen szavazattal, egyhangúlag *Kállai Dezsőné* képviselőt jelöli ki a jegyzőkönyv hitelesítésére.

3./Seres Zoltánné elnök az ülés napirendjére a kiküldött meghívó szerint tesz javaslatot.

A Képviselő-testület 3 igen szavazattal a következő határozatot hozza:

**8/2023. (III. 29.)roma nemzetiségi önkormányzati**

**H a t á r o z a t**

Csongrád Város Roma Nemzetiségi Önkormányzatának Képviselő-testülete a 2023. március 29.-ei ülésének napirendjét és tárgyalási sorrendjét a következők szerint állapítja meg:

1. Csongrád Város Roma Nemzetiségi Önkormányzata Szervezeti és Működési Szabályzatának módosítása

2. Döntés tiszteletdíj megállapításáról

3. A telefonköltség térítéséről hozott döntés visszavonása (4/2022.(I.05.)határozat)

4. Egyebek

**1.** **Csongrád Város Roma Nemzetiségi Önkormányzata Szervezeti és Működési Szabályzatának módosítása**

Dr. Juhász László jegyző elmondja, hogy a képviselő testület személyi összetétele az elmúlt hónapokban többször is változott, ezért a Szervezeti és Működési Szabályzat idevonatkozó részeit ennek megfelelőlen kell módosítani. Továbbá felmerült a testület tagjai részéről, hogy szeretnének tiszteletdíjat kapni, így a díjazásra vonatkozó szabályozással is ki kell egészíteni az SZMSZ-t. A módosító javaslatokat az előterjesztés tartalmazza.

*Kérdés, vélemény nem hangzott el.*

Seres Zoltánné szavazásra bocsátja a szervezeti és működési szabályzat módosítását.

A Képviselő-testület egyhangúlag, 3 igen szavazattal – minősített többséggel – a következő határozatot hozza:

**9/2023. (III. 29.)roma nemzetiségi önkormányzati**

Önk/56-3/2023.

**H a t á r o z a t**

Csongrád Város Roma Nemzetiségi Önkormányzat Képviselő-testülete megtárgyalta és elfogadja az előterjesztés szerinti, egységes szerkezetű Szervezeti és Működési Szabályzatot.

Erről jegyzőkönyvi kivonaton értesítést kap:

1. a képviselő-testület tagjai

2. a jegyzői iroda

**2. Döntés tiszteletdíj megállapításáról**

Seres Zoltánné elnök tájékoztatja a jelenlévőket, hogy előzetesen egyeztetett a képviselő társaival a tiszteletdíjakról, annak mértékét az előterjesztés tartalmazza. Nem nagy összegre gondoltak, de úgy érzik, hogy a testületben végzett munkájukért anyagi juttatás illeti meg a képviselőket.

Dr. Juhász László jegyző felhívja rá a figyelmet, hogy miután az elmúlt évben nem tartottak közmeghallgatást, ebben az évben nem jogosultak a feladatalapú támogatásra, csak az állami normatívából gazdálkodhatnak, melynek összege 1.040.000 Ft. A tiszteletdíj 369.000 Ft-tal fogja terhelni a 2023. évi költségvetést.

Seres Natália elmondja, utána fognak nézni pályázati lehetőségeknek.

Seres Zoltánné elnök szavazásra bocsátja a beterjesztett határozati javaslatot.

A képviselő-testület egyhangúlag, 3 igen szavazattal, minősített többséggel a következő határozatot hozza:

**10/2023. (III. 29.)roma nemzetiségi önkormányzati**

Önk/55-1/2023.

**H a t á r o z a t**

**1.** Csongrád Város Roma Nemzetiségi Önkormányzat Képviselő-testülete a nemzetiségek jogairól szóló 2011. évi CLXXIX. törvény (a továbbiakban: Njtv.) 109. § (1) bekezdése alapján a nemzetiségi önkormányzat költségvetése terhére, a nemzetiségi közfeladat-ellátás veszélyeztetése nélkül, 2023. április 1. napjától a Képviselő-testület tagjai részére az alábbi tiszteletdíjakat állapítja meg.

Seres Zoltánné elnök: 20.000 Ft/hó

Kállai Dezsőné elnökhelyettes: 15.000 Ft/hó

Seres Natália tag: 6.000 Ft/hó

**2.** A Képviselő-testület döntése alapján Jakab Sándorné képviselő mind addig nem részesül tiszteletdíjban, amíg nem kapcsolódik be a testület munkájába.

Erről jegyzőkönyvi kivonaton értesítést kap:

1. a képviselő-testület tagjai

2. a gazdálkodási iroda

**3. A telefonköltség térítéséről hozott döntés visszavonása (4/2022.(I.05.)határozat)**

Seres Zoltánné előadja, hogy a képviselő-testület a 2022. január 5.-ei ülésén döntést hozott róla, hogy a testület elnöke kapjon havonta 10 eFt, a tagok 5 eFt telefonköltség térítést. Kifizetés egy alkalommal történt meg, annak elszámolása nehézkes volt, időközben személyi változások is történtek a testületben, abban maradtak a képviselő társaival, hogy nem tartanak igényt a telefonköltségre, ezért kérik az erről szóló határozat visszavonását.

Miután kérdés, vélemény nem volt, szavazásra bocsátja a javaslatot.

A képviselő-testület 3 igen szavazattal, egyhangúlag, minősített többséggel a következő határozatot hozza:

**11/2023. /III. 29./roma nemzetiségi önkormányzati**

**H a t á r o z a t**

Csongrád Város Roma Nemzetiségi Önkormányzata Képviselő-testülete visszavonja a telefonköltség térítésről szóló, 4/2022.(I. 05.)roma nemzetiségi önkormányzati határozatát.

Határidő: azonnal

Felelős: Seres Zoltánné elnök

Erről jegyzőkönyvi kivonaton értesítést kap:

1. a képviselő-testület tagjai

2. a gazdálkodási iroda

Az ülésen további hozzászólás nem hangzott el.

Seres Zoltánné elnök az ülést bezárja.

K.m.f.

Seres Zoltánné Kállai Dezsőné

elnök elnökhelyettes